Obec Čierna Voda na základe samostatnej pôsobnosti podľa článku 68 Ústavy Slovenskej republiky a podľa § 6 ods. 1 zákona č. 369/1990 Zb. o obecnom zriadení v znení neskorších zmien a doplnkov a podľa § 15 ods. 7 zákona č. 131/2010 Z. z. o pohrebníctve 

v y d á v a

	Všeobecne záväzné nariadenie č. 1/2020 o ochrannom pásme pohrebísk na území obce
	Čierna Voda

Článok 1
Úvodné ustanovenie

1.	Obec Čierna Voda týmto všeobecne záväzným nariadením (ďalej len VZN) určuje:
a)	šírku ochranného pásma pohrebiska od hranice pozemku pohrebiska;
b)	pravidlá umiestňovania a povoľovania budov a stavieb v ochrannom pásme pohrebiska so zreteľom na pietny charakter pohrebiska;
c)	činnosti, ktoré nie je možné v ochrannom pásme vykonávať počas pohrebu.

2.	Na účely tohto VZN sa rozumie:
a)	pohrebisko je cintorín, kolumbárium, urnový háj, rozptylová lúka a vsypová lúka;
b)	pohreb je pochovanie ľudských pozostatkov alebo ľudských ostatkov, obyčajne spojený s obradom.

Článok 2
Šírka ochranného pásma

1.	Šírka ochranného pásma pohrebiska je 10 m od hranice pozemku pohrebiska umiestneného na území obce Čierna Voda. 

Článok 3
Pravidlá umiestňovania a povoľovania budov a stavieb v ochrannom pásme pohrebiska

1.	V ochrannom pásme pohrebiska umiestneného na území obce Čierna Voda  sa nesmú povoľovať a umiestňovať stavby a budovy okrem tých, ktoré poskytujú služby súvisiace s pohrebníctvom.

Článok 4
Činnosti, ktoré nie je možné v ochrannom pásme vykonávať počas pohrebu

1.	V ochrannom pásme pohrebiska umiestneného na území obce Čierna Voda nie je možné bez súhlasu obce Čierna Voda počas pohrebu vykonávať nasledujúce činnosti:
a)	akékoľvek činnosti, ktoré rušia alebo inak negatívne ovplyvňujú dôstojný priebeh pohrebu hlukom, vibráciami, svetelnými alebo laserovými a inými obdobnými efektami, a to akoukoľvek formou, najmä neprimerane hlučným správaním, spevom, reprodukciou / produkciou hudby, hlukom motorov áut, strojov a zariadení, výkonom hlučných stavebných alebo iných prác;
b)	vykonávanie akýchkoľvek verejných zhromaždení alebo podujatí spojených s produkciou hudby alebo hovoreného reprodukovaného slova s výnimkou takých, ktoré súvisia alebo sú súčasťou prebiehajúceho pohrebu. 

2.	Zákazy podľa ods. 1. tohto článku sa nevzťahujú na vykonávanie sezónnych prác pri zabezpečovaní nevyhnutnej údržby ciest a chodníkov, verejných priestranstiev a verejnej zelene, neodkladných sezónnych poľných prác a na vykonávanie prác pri odstraňovaní následkov živelných pohrôm alebo havárií. Zákazy sa taktiež nevzťahujú na vykonávanie neodkladných činností smerujúcich k odstráneniu priamo hroziacej škody na majetku alebo zdraví v nevyhnutnom rozsahu.

Článok 5
Orgány dozoru a sankcie

1.	Dozor nad dodržiavaním čl. 4 tohto VZN vykonávajú:
a) starostka obce Čierna Voda,
        b) poverení zamestnanci obce Čierna Voda.

2.	Porušenie ustanovenia čl. 4 tohto VZN je postihnuteľné podľa osobitných predpisov.

Článok 6
Záverečné ustanovenia

1. Toto VZN bolo schválené obecným zastupiteľstvom v Čiernej Vode dňa 24.03.2020 a nadobúda  účinnosť pätnástym dňom od jeho vyvesenia na úradnej tabuli obce.

                                                                                                     Mgr. Zuzana Csadyová
      starostka obce Čierna Voda

Vyvesené: 25.03.2020
Zvesené: 08.04.2020